Správa 

o vodnom hospodárstve

v Slovenskej republike v roku 2009
(Súhrn)

Správu o vodnom hospodárstve (VH) v Slovenskej republike v roku 2009 predkladá Ministerstvo životného prostredia SR (MŽP SR) podľa Plánu práce vlády SR na rok 2010, schváleného uzn. vl. č. 51 z 19. 1. 2010 a v zmysle uznesenia NR SR č.251/1993.

Vodné hospodárstvo v roku 2009 pokračovalo na Slovensku v plnení cieľov a záväzkov v oblasti vodnej politiky, prijatých tak na národnej, ako aj medzinárodnej úrovni.

Prioritou bolo zabezpečenie dostatku kvalitnej pitnej vody prostredníctvom verejných vodovodov a odvádzanie a čistenie odpadových vôd verejnou kanalizáciou. 

Pokračovalo plnenie úloh súvisiacich s implementáciou rámcovej smernice o vode a ostatných európskych smerníc, súvisiacich s členstvom Slovenskej republiky v Európskej únii. 

Organizácia a riadenie VH sú legislatívne usporiadané zákonom č. 139/2003 Z. z., ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a zákon č. 312/2001 Z. z. o štátnej službe a o zmene a doplnení niektorých zákonov v znení neskorších predpisov. 

MŽP SR je ústredným orgánom štátnej správy pre tvorbu a ochranu životného prostredia vrátane: 

· vodného hospodárstva

· ochrany kvality a množstva vôd a ich racionálneho využívania v zmysle zákona č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon), zákona č. 442/2002 Z. z. o verejných vodovodoch a verejných kanalizáciách a o zmene a doplnení zákona č.  276/2001 Z. z. o regulácii sieťových odvetví v znení neskorších predpisov

· ochrany pred povodňami

· úseku rybárstva s výnimkou akvakultúry a morského rybolovu.

V roku 2009 rozhodnutím ministra životného prostredia SR č. 47/2009 - 1.10 z 26. októbra 2009 zanikol štátny podnik Hydroconsult Bratislava a od 1. novembra 2009 existuje ako odbor na úseku 5000 – Úsek technického rozvoja a investícií na Vodohospodárskej výstavbe, š. p., Bratislava.

Legislatívna činnosť bola v roku 2009 zameraná najmä na finalizáciu výsledného znenia návrhov zákonov v rámci ich legislatívneho schvaľovacieho procesu a na prípravu a spracovávanie vykonávacích predpisov k týmto zákonom. Výsledkom prác sú  nasledovné legislatívne predpisy, resp. návrhy legislatívnych predpisov:

· zákona č. 384/2009 Z. z., ktorým sa mení a dopĺňa zákon č. 364/2004 Z. z. o vodách o zmene zákona SNR č. 372/1990 Zb. o priestupkoch v znení neskorších predpisov (vodný zákon) a ktorým sa mení a dopĺňa zákon č. 569/2007 Z. z. o geologických prácach (geologický zákon) v znení zákona č. 515/2008 Z. z. - schválený NR SR 8. septembra 2009 s účinnosťou od 1. novembra 2009,
· zákona č. 394/2009 Z. z., ktorým sa mení a dopĺňa zákon č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov - schválený NR SR 10. septembra 2009 s účinnosťou od 1. novembra 2009,

· zákona o ochrane pred povodňami č. 7/2010 Z. z. - schválený NR SR 2. decembra 2009 s účinnosťou od 1. februára 2010,

· návrhy vykonávacích predpisov k zákonu č. 364/2004 Z. z. o vodách o zmene zákona SNR č. 372/1990 Zb. o priestupkoch v znení neskorších predpisov (vodný zákon) v znení zákona č. 384/2009 Z. z.,
· návrhy vykonávacích predpisov k zákonu č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení zákona č. 394/2009 Z. z.,

· návrhy vykonávacích predpisov k zákonu č. 7/2010 Z. z. o ochrane pred povodňami.

V procese implementácie RSV bolo v roku 2009 ťažiskom prác zavŕšenie implementačného procesu RSV spracovaním výsledného znenia plánov manažmentu povodí. Tomuto procesu predchádzali nasledovné kľúčové aktivity:

· publikovanie návrhu I. znenia plánov manažmentu povodí  na pripomienkovanie, aktívnu účasť a konzultácie  verejnosti, 
· vyhodnotenie pripomienok k návrhu I. znenia plánov manažmentu povodí,  
· vypracovanie výsledného znenia plánov manažmentu povodí  na základe relevantných pripomienok a konzultácii  s pripomienkujúcimi subjektmi. Výsledné znenie plánov manažmentu povodí je obsiahnuté vo Vodnom pláne Slovenska ako súhrnnom dokumente vodného plánovania, ktorý pozostáva z plánov manažmentu čiastkových povodí správneho územia povodia Dunaja a správneho územia povodia Visly;

Okrem uvedených aktivít prebiehali, resp. pokračovali aj ďalšie významné  práce, vykonávané najmä v rámci hodnotenia ekologického a chemického stavu útvarov povrchových vôd. Ich výsledky boli premietnuté do výsledného znenia dokumentov vodného plánovania, t. j. Vodného plánu Slovenska a plánov manažmentu  čiastkových povodí. Časť  vykonávaných prác v rámci implementácie RSV  mala charakter prípravných prác pre druhé plánovacie obdobie 2010 - 2015.    

Súbežne s  aktivitami na národnej úrovni v roku 2009 prebiehali aj aktivity na úrovni medzinárodnej komisie pre ochranu rieky Dunaj (MKOD). Práce boli zamerané najmä na dopracovanie výsledného znenia plánu manažmentu medzinárodného povodia Dunaj. Súbežne pokračovali aj práce na spracovávaní Plánu manažmentu povodia pre medzinárodné sub-povodie Tisa.

Okrem implementácie RSV bola v kompetencii MŽP SR v sektore voda  tak, ako v predchádzajúcich rokoch aj implementácia ďalších 26 smerníc a nariadení EÚ vrátane povinnosti podávania správ EK o ich implementácii. 

V roku 2009 do kompetencie MŽP SR pribudla Smernica Európskeho parlamentu a Rady 2008/56/ES zo 17. júna 2008, ktorou sa ustanovuje rámec činnosti v oblasti morskej environmentálnej politiky (rámcová smernica o morskej stratégii). 

Doteraz vykonávané práce prebiehali v snahe dodržať schválené implementačné programy jednotlivých smerníc/nariadení. To však nebolo vždy reálne, najmä z dôvodu ich finančnej náročnosti. Pozornosť bola zameraná v prvom rade na plnenie požiadaviek tých smerníc, ktoré boli premietnuté do prístupovej zmluvy SR. Z tohto pohľadu nosnou činnosťou bola smernica 91/271/EHS o čistení komunálnych odpadových vôd, ktorá rieši otázku odvádzania a zneškodňovania odpadových vôd, najmä obcí (aglomerácií) nad 2000 ekvivalentných obyvateľov.

O realizácii implementačných programov jednotlivých smerníc/nariadení MŽP SR v súlade s právnymi predpismi EÚ zaslalo EK prostredníctvom SAŽP za oblasť Voda nasledovné správy:

· Situačná správa o zneškodňovaní komunálnych odpadových vôd a čistiarenských kalov v Slovenskej republike za roky 2007 - 2008 
· Dotazník smernice Rady 91/271/EHS o čistení komunálnych odpadových vôd v znení smernice 98/15/ES – UWWTD Questionnaire 2009 

Ďalšia povinnosť, ktorú MŽP SR zabezpečovalo v oblasti podávania správ, je reporting pre Európsku environmentálnu agentúru (EEA). V rámci neho SR prostredníctvom SHMÚ pripravovala a predkladala na EEA podľa jej pokynov Prioritné dátové toky, a to dáta pre River quality (EWN - 1), Lake quality (EWN - 2), Groundwater quality (EWN - 3) a State ( Quantity of Water Resources (EWN – 4). Pilotne boli poskytnuté údaje aj pre dátové toky Water emission quality (WISE – 1) a v spolupráci s VÚVH aj Biological data (WISE – 2).
Projekty na napĺňanie smerníc financované z fondov EÚ. Zo štrukturálnych fondov v rámci Operačného programu Základná infraštruktúra, opatrenie 2.1 boli k 31. 12. 2009 realizované oprávnené výdavky projektov v realizácii v celkovom objeme 74,837 mil. €. Prostriedky EÚ predstavovali 58,128 mil. € a spolufinancovanie zo ŠR 16,709 mil. €. 

V rámci Operačného programu Životné prostredie bola k 31. 12. 2009 schválená suma nenávratného finančného príspevku (NFP) v celkovom objeme 368,102 mil. €.     Prostriedky EÚ predstavovali 319,714 mil. € a spolufinancovanie zo ŠR     48,387 mil. €.  
Z programu ISPA bolo k 31. 12. 2009 financovaných 24 projektov v sume 249,293 mil. €. Prostriedky EÚ predstavovali 177,516 mil. € a spolufinancovanie zo ŠR 71,777 mil. €. 

V rámci Kohézneho fondu (7 projektov) boli k 31.12. 2009 čerpané finančné prostriedky v celkovej výške 245,444 mil. €. Prostriedky EÚ predstavovali       205,035 mil. € a spolufinancovanie zo ŠR 40,409 mil. €. 

Medzinárodná spolupráca vo VH v roku 2009 pokračovala v zmysle medzivládnych dohôd, medzištátnej zmluvy a medzinárodných dohovorov. 

Na pravidelných každoročných zasadnutiach komisií pre hraničné vody sa aj v roku 2009 prijali konkrétne opatrenia a stanovili úlohy, či už dlhodobého, krátkodobého alebo strednodobého charakteru, ktoré boli zaznamenané v protokoloch z jednotlivých zasadnutí komisií. 

Analýza stavu VH v roku 2009
Hlavnými cieľmi VH, v súlade s vodohospodárskou politikou, je najmä:

· zabezpečenie pitnej vody verejnými vodovodmi vrátane odvádzania a čistenia znečistených vôd verejnými kanalizáciami tak, aby sa priebežne plnili záväzky SR voči EÚ, 
· zabezpečenie vody na ďalšie hospodárske účely, 
· prevencia a zmierňovanie následkov povodní a obdobia sucha 
· a ochrana životného prostredia.

Zásobovanie pitnou vodou

Z hodnotenia súčasného stavu zásobovania obyvateľstva pitnou vodou z verejných vodovodov vyplýva, že nie je dostačujúci. Celkový počet obyvateľov zásobovaných pitnou vodou z verejných vodovodov vzrástol v roku 2009 oproti predchádzajúcemu roku len o 11,2 tis. obyvateľov na 4 681,6 tis. Percento zásobovaných obyvateľov tak zostalo na úrovni roka 2008 - 86,3 % z celkového počtu obyvateľov SR. 

Úroveň rozvoja verejných vodovodov je regionálne nerovnomerná. Najvyšší podiel zásobovaných obyvateľov je aj naďalej v Bratislavskom samosprávnom kraji. Vyšší ako celoslovenský priemer je aj v Trenčianskom, Žilinskom a Nitrianskom samosprávnom kraji. Za celoslovenským priemerom zaostáva rozvoj verejných vodovodov v Banskobystrickom, Košickom a Prešovskom samosprávnom kraji. Oveľa diferencovanejší stav v zásobovaní pitnou vodou je z pohľadu jednotlivých okresov, kde sa podiel zásobovaných obyvateľov pohybuje od cca 60 % (Vranov nad Topľou, Sabinov, Bytča, Košice - okolie) až po hranicu nasýtenia (Bratislava, Prievidza, Martin, Banská Bystrica, Partizánske, ...) 

Napriek poklesu dodávky vody domácnostiam špecifická spotreba pitnej vody pre domácnosti sa v roku 2009 mierne zvýšila a to na 86,0 l.obyv-1.deň-1. 

Výstavbou verejných vodovodov sa zvýšil aj počet technických zariadení a objektov. Celková dĺžka vodovodného potrubia na Slovensku (vodárenské spoločnosti, obecné úrady a iné subjekty) vzrástla oproti roku 2008 o 154,7 km na celkovú dĺžku 27 532 km. 

Na základe porovnania zásobovanosti obyvateľstva na Slovensku v roku 2009 s úrovňou zásobovania v štátoch EÚ možno konštatovať, že Slovensko zaostáva za väčšinou štátov. Na odstránenie tejto disproporcie je potrebné v rámci rozvoja verejných vodovodov  dobudovať prívody vody z existujúcich zdrojov vody do spotrebísk, vodovodné siete v obciach, akumulačné priestory na zabezpečenie plynulej dodávky pitnej vody a vodné zdroje v súlade s  Plánom rozvoja verejných vodovodov a verejných kanalizácií  pre územie SR. Na realizáciu týchto stavieb sú odhadnuté finančné prostriedky do roku 2015 v sume 1,7834 mld. €.

Vodné zdroje


Na zásobovanie obyvateľstva pitnou vodou sú v súlade s vodným zákonom prednostne určené zdroje podzemných vôd, avšak v oblastiach s ich nedostatkom sa využívajú na zásobovanie obyvateľstva pitnou vodou aj zdroje povrchových vôd, a to jednak priame odbery z tokov, ale najmä veľkokapacitné zdroje povrchovej vody – vodárenské nádrže.

V súlade s údajmi Vodohospodárskej bilancie predstavujú prírodné zdroje na území Slovenska v priemere 149,5 m3.s-1. Z tohto množstva tvoria dokumentované využiteľné množstvá podzemných vôd v SR 78 556,81 l.s-1, t. j. viac než 52 % z prírodných zdrojov. „Komisiou pre posudzovanie a schvaľovanie záverečných správ s výpočtami množstiev vôd a geotermálnej energie MŽP SR“ bolo doposiaľ schválených 47 568,57 l.s-1, čo predstavuje 60,55 % z využiteľných množstiev podzemných vôd a 31,8 % z prírodných zdrojov podzemných vôd. 

Z hľadiska dokumentovaných využiteľných množstiev podzemných vôd v SR môžeme konštatovať, že doterajšia aj predpokladaná potreba vody je vysoko zabezpečená. Negatívnou stránkou však je, že zdroje a zásoby podzemných vôd sú nerovnomerne rozložené. Toto nerovnomerné rozdelenie zásob podzemných vôd, ako aj rozptýlenosť výskytu vodárenských zdrojov na veľkých plochách s nízkou výdatnosťou najmä v oblastiach s nízkymi množstvami podzemných vôd  spôsobuje, že zásobovanie pitnou vodou bude potrebné aj po roku 2009 zabezpečovať aj  z povrchových vodných zdrojov, t. j. priamych odberov z tokov, ale najmä z vodárenských nádrží, ktoré sú z hygienického hľadiska pre zdravie ľudí bezpečnejšie.

Zásobovanie úžitkovou vodou

Dodávky povrchovej vody spoplatnenej z povrchových zdrojov majú od roku 1990 na celom území Slovenska klesajúci trend. Za rok 2009 bolo odobratých vo fyzických jednotkách 261 923 tis. m3 povrchovej vody v hodnote 21 822 078  €, čo predstavuje prekročenie plánu o 7 330 tis. m3, vo finančnom vyjadrení o 734 396 €. Oproti roku 2008 bol zaznamenaný pokles dodávky povrchovej vody o 33 997 tis. m3, t. j. o 1,15  %.  

Pokles dodávky vody bol  v SVP, š. p. u všetkých odštepných závodov. Dodávka vody pre verejné vodovody oproti roku 2008 poklesla o 1 290 tis. m3. Mierny pokles          o 283 tis. m3 bol zaznamenaný u dodávok pre poľnohospodárstvo, ale najviac poklesol odber povrchovej vody pre priemysel a to o 32 424 tis. m3 .

Najväčším odberateľom povrchovej vody pre priemysel sú Slovenské elektrárne, a. s. Za rok 2009 odobrali 53 210 tis. m3 v hodnote 4 433 269 €, čo je oproti plánu za rovnaké obdobie zvýšenie o 214 tis. m3, vo finančnom vyjadrení nárast o 17 817  €.   Druhým najväčším odberateľom  je  Slovnaft, a. s.,  ktorý  odobral  49 183 tis. m3  povrchovej  vody v hodnote 4 097 789 €.   

Odvádzanie  a čistenie znečistených vôd

Rozvoj verejných kanalizácií zaostáva za rozvojom verejných vodovodov v SR. V roku 2009 bol zaznamenaný nárast počtu obyvateľov bývajúcich v domoch pripojených na verejnú kanalizáciu o 28,4 tis. obyvateľov na 3 225,0 tis. obyvateľov, čo je 59,5 % z celkového počtu obyvateľov. Nepriaznivá situácia je v niektorých krajoch a okresoch. Za celoslovenským priemerom zaostávajú najmä Trnavský, Nitriansky a Žilinský kraj. Na okresnej úrovni je najnepriaznivejšia situácia v okresoch Komárno, Námestovo, Čadca a Košice – okolie, kde je podiel obyvateľov bývajúcich v domoch pripojených na verejnú kanalizáciu nižší ako 30 %. 

Rozhodujúcim dokumentom pre nakladanie s odpadovými vodami je smernica Rady 91/271/EHS, týkajúca sa zberu, čistenia a vypúšťania komunálnych odpadových vôd. Jej implementácia je však ekonomicky veľmi náročná, jednak z hľadiska výstavby a rekonštrukcie stokových sietí, ako aj zabezpečenia adekvátneho čistenia odpadových vôd v ČOV. Podľa odhadovaných nákladov na dosiahnutie súladu s uvedenou smernicou bol k roku 2008 deficit finančných prostriedkov vo výške 1 235,8 mil. €, k roku 2010 - 1 281,1 mil. € a k roku 2015 -  1 757,3 mil. €. Nároky vysoko prekračujú čiastku 691 mil. € viazanú na výstavbu kanalizácií v druhom plánovacom období rokov 2007 – 2013 čerpania finančných prostriedkov z fondov EÚ.

Vlastnícka štruktúra vo VH

· na úseku vodných tokov

V zmysle vodného zákona rozhodujúcim správcom povrchových vodných tokov SR je SVP, š. p., Žilina. 

Správu drobných vodných tokov zabezpečujú štátne organizácie lesného hospodárstva, a to Lesy SR, š. p., Banská Bystrica, Lesopoľnohospodársky majetok Ulič, š. p., Vojenské lesy a majetky SR, š. p., Pliešovce a Štátne lesy TANAP. 1 % z celkovej dĺžky drobných vodných tokov je v správe ostatných správcov a 7 % z celkovej dĺžky vodných tokov nemá určeného správcu. 

Na základe spresneného digitálneho spracovania inventarizácie vodných tokov pri využití kvalitatívne presnejších podkladov v digitálnom výstupe na vodohospodárskych mapách v mierke M = 1:50 000 bola zaevidovaná celková dĺžka riečnej siete v SR v súčasnosti 61 147 km. 

· na úseku vodovodov a kanalizácií

Vlastníkom vodovodov a kanalizácií sú obce a mestá, ktoré vykonávajú ich správu prostredníctvom vodárenských spoločností. Rozhodujúci podiel zariadení verejných vodovodov v priemere 91,8 % je  v  správe vodárenských spoločností a iných subjektov. V správe obecných úradov je cca 8,2 % zariadení. 

Obdobná situácia je aj v správe zariadení verejných kanalizácií (okrem ČOV). Rozhodujúci podiel je v správe vodárenských spoločností a iných subjektov (v priemere 83,7 %). V správe obecných úradov je cca 16,3 % zariadení. Z celkového počtu 587 ČOV je v správe vodárenských spoločností a iných subjektov 47,4 % a v správe obecných úradov je 52,6 %.
Ochrana pred povodňami
Povodňové situácie v roku 2009
Celkove bolo povodňami postihnutých 165 obcí a miest, kde bolo zaplavených 2618 obytných domov 

Následkami povodní bolo postihnutých celkom 6 998 obyvateľov, z toho muselo byť evakuovaných 271 osôb. 

Celkové náklady a škody spôsobené povodňami v roku 2009 boli vyčíslené na 11,309 mil. €, z toho náklady na povodňové zabezpečovacie práce boli vyčíslené na 1,591 mil. € a náklady na povodňové záchranné práce na 1,301 mil. €.

Na majetku spolu vznikli škody vo výške 8,417 mil. €. Z toho škody na majetku štátu boli 2,480 mil. €, na majetku obyvateľov 1,693 mil. €, na majetku obcí 2,948 mil. € a vyšších územných celkov 0,425 mil. €. Na majetku iných subjektov boli škody 0,868 mil.€.

Program protipovodňovej ochrany v SR do roku 2010

Zaktualizovaná potreba finančných prostriedkov na realizáciu celého „Programu protipovodňovej ochrany v SR do roku 2010“ je približne 689,305 mil. €, z toho pre SVP, š. p., Žilina pripadá 611,267 mil. €. 

V roku 2009 boli SVP, š. p. v rámci programu realizované práce v hodnote 22,244 mil. €, z čoho z fondov EÚ bolo vynaložených celkom 13,853 mil. €, zo ŠR 1,753 mil. € a z vlastných zdrojov SVP, š. p. 6,638 mil. €.  

K 31. 12. 2009 SVP, š. p., v rámci plánovaných činností podľa „programu“ zabezpečil realizáciu protipovodňových opatrení investičnej výstavby v hodnote 176,272 mil. €, čím sa celkový rozdiel medzi časovým plánom (587,472 mil. €) a skutočnosťou upravil na – 411,200 mil. €. Celkový deficit SVP, š. p. voči potrebe zabezpečenia protipovodňovej ochrany na vodných tokoch, vodných stavbách a v povodiach v jeho správe predstavuje 434,994 mil. €. 

Keďže úroveň finančného krytia potrieb budovania opatrení na ochranu pred povodňami z verejných  zdrojov nie je postačujúca,  SVP, š. p. je nútený stanovovať priority pri ich postupnom budovaní. Snahou podniku je využívať prostriedky určené na realizáciu projektov ochrany pred povodňami po zhodnotení ich socio-ekonomickej a environmentálnej naliehavosti v celoslovenskom meradle. „program“ je v rámci SVP, š. p. podložený menovitým zoznamom investičných stavieb a opatrení v povodiach na celom území Slovenska, ktoré vo vecnej náplni vychádzajú z množstva študijných materiálov a technicko-ekonomických posúdení a ktorých poradie naliehavosti je určené s akcentom na prioritné riešenie ochrany intravilánov miest s najväčšou koncentráciou obyvateľstva a najväčším ekonomickým potenciálom priľahlého územia.

Pokiaľ má „Program“ zásadne zlepšiť stav protipovodňovej ochrany SR so všetkými súvislosťami, musia byť vyvinuté všetky aktivity na získanie potrebných finančných prostriedkov. Ak v blízkej budúcnosti nedôjde k odstráneniu škôd a k rekonštrukcii povodňami poškodených a narušených korýt vodných tokov a protipovodňových opatrení na tokoch v správe VH, lesného hospodárstva a obcí, bude po ďalších povodňových situáciách opätovne dochádzať k vyšším škodám a trvalému zhoršovaniu protipovodňovej ochrany SR.

Keďže náklady na uhradenie prác vykonaných pri ochrane životov obyvateľstva a majetku a na odstránenie následkov povodní presahujú finančné možnosti postihnutých subjektov na ich riešenie, je na  odstraňovaní následkov povodní potrebná účasť štátu. 

V zmysle uznesenia vlády SR č. 990 zo dňa 17. októbra 2001 vykonáva Slovenský hydrometeorologický ústav práce na budovaní Povodňového varovného a predpovedného systému Slovenska (POVAPSYS). 
V roku 2009 boli realizované tieto výstupy:

· Mesačné hodnotiace správy o kvalite nameraných údajov s návrhom riešenia zistených nekonzistencií a nedostatkov.

· Rádiolokačné a numerické produkty pre operatívu POVAPSYS.

· Nakalibrované a otestované modely a predpovedné systémy pre vybrané predpovedné profily.

· Návrh a špecifikácia predmetu riešenia operatívnej databázy pre projekt POVAPSYS.

· Analýza riadiacich systémov pre hydrologickú prognostiku, ktoré sa používajú vo svete, z pohľadu rozšírenosti, dostupnosti a referencií vhodných pre podmienky  Slovenska.
Programový dokument pre čerpanie pomoci z fondov EÚ pre sektor životného prostredia na roky 2007 – 2013 predstavuje Operačný program Životné prostredie (OP ŽP). 

V roku 2009 V SVP, š. p. prebiehala v rámci I. výzvy predkladania žiadostí o nenávratný finančný príspevok z OP ŽP, prioritná os č. 2 Ochrana pred povodňami, operačný cieľ 2.1 Preventívne opatrenia na ochranu pred povodňami realizácia, resp. príprava 9 projektov. V rámci II. výzvy prebiehala implementácia 8 projektov.
Problematikou budúceho vývoja ochrany pred povodňami sa zaoberá Akčný program trvalo udržateľnej ochrany pred povodňami v povodí Dunaja, prijatý vo Viedni v decembri 2004 na konferencii príslušných ministrov podunajských štátov. Tvorí realizovateľné východisko na zvýšenie úrovne ochrany pred povodňami v celom povodí Dunaja. V roku 2009 sa rozbiehalo riešenie projektu Danube Floodrisk, ktorý je zameraný na mapovanie povodňového ohrozenia a zraniteľnosti v povodí Dunaja. 

Smernica Európskeho parlamentu a Rady 2007/60/ES o hodnotení  a manažmente povodňových rizík transponovaná do zákona č. 7/2010 Z. z. o ochrane pred povodňami predpokladá vykonať:

· do 22. 12. 2011 Predbežné hodnotenie povodňového rizika, 

· do 22. 12. 2013 Vytvorenie máp povodňového ohrozenia a máp povodňového rizika, 

· do 22. 12. 2015 Zhotovenie plánov manažmentu povodňového rizika.

SVP, š. p. plánuje vyššie uvedené úlohy pre celú SR realizovať predložením 10 projektov (podľa čiastkových povodí SR) v rámci III. výzvy predkladania žiadostí o nenávratný finančný príspevok z Kohézneho fondu EÚ z OP ŽP na roky 2007 – 2013. 

Kontrolná činnosť v oblasti ochrany vôd a riešenie mimoriadnych  zhoršení vôd

Kontrolná činnosť odborov inšpekcie ochrany vôd (OIOV) spadajúca pod zákon o vodách bola v roku 2009 zameraná predovšetkým na kontrolu a schvaľovanie plánov preventívnych opatrení, na zamedzenie vzniku neovládateľného úniku nebezpečných látok a obzvlášť škodlivých látok do životného prostredia a na postup v prípade úniku – havarijný plán. OIOV v rámci posúdenia úplnosti a aktuálnosti havarijných plánov vykonali 649 kontrol. Kontrolu zaobchádzania so škodlivými látkami a obzvlášť škodlivými látkami vykonali v 203 subjektoch. V súvislosti s riešením mimoriadnych zhoršení vôd (MZV) vykonali OIOV v hodnotenom období 219 kontrol a 143 kontrol bolo zameraných na nakladanie s vodami, prevádzku a účinnosť čistiarni odpadových vôd (ČOV).

V roku 2009 vykonali OIOV 40 kontrol podľa zákona č. 261/2002 Z. z. o prevencii závažných priemyselných havárií a o zmene a doplnení niektorých zákonov v znení neskorších predpisov a 13 kontrol podľa zák. č. 163/2001 Z. z. o chemických látkach a chemických prípravkoch v znení neskorších predpisov.

Z celkového počtu 1 351 vykonaných kontrol v roku 2009 bolo v 346 (25,6 %) prípadoch zistené porušenie zákona.

V roku 2009 zaevidovala Slovenská inšpekcia životného prostredia 101 MZV. Zo 167 zaevidovaných oznámení o MZV sa v 66 prípadoch šetrením OIOV nezistilo naplnenie skutkových znakov MZV podľa § 41 ods.1 vodného zákona, a preto boli vyradené z evidencie. Zo 101 evidovaných MZV bol pôvodca zistený v 79 prípadov. V 50 prípadoch bolo MZV na povrchových vodách a v 51 prípadoch boli znečistené alebo ohrozené podzemné vody

Najčastejšou príčinou vzniku MZV v roku 2009 bolo až 30,6 % MZV spôsobených dopravou a prepravou ( cestnou aj železničnou).

Na vzniku MZV sa v roku 2009 v najväčšej miere podieľali ropné látky, a to až v 65 prípadoch (64,3 %), odpadové vody v 17 prípadoch (16,8 %). V 13 prípadoch (12,8 %) nebola zistená znečisťujúca látka.

OIOV v roku 2009 vydali podľa vodného zákona na základe správneho konania 318 prvostupňových rozhodnutí o uložení pokuty v celkovej výške 249 988 €. Podľa zákona č. 261/2002  Z. z. vydali tri prvostupňové rozhodnutia o uložení pokuty v celkovej výške 2 000 €.    
Ekonomika vo VH
Prehľad  dosiahnutých hospodárskych výsledkov
· Slovenský vodohospodársky podnik, š. p., Žilina
V roku 2009 dosiahol SVP, š. p. výnosy v celkovej výške 99 498 tis. €. Je to o 12 320 tis. € viac oproti plánovaným. 

Oproti roku 2008 výnosy poklesli o 20,4 %. Zaznamenaný pokles výnosov sa týka hlavne výroby povrchovej vody, výnosov z predaja riečneho materiálu, trávnatých porastov a drevnej hmoty.

Celkové náklady oproti roku 2008 poklesli o 14 590 tis. € a dosiahli hodnotu 108 528 tis. €, čo oproti plánu predstavuje zníženie o 2 095 tis. €.

Zisk za rok 2009 dosiahol SVP, š. p. vo výške - 9 030 tis. €

· Vodohospodárska výstavba, š. p., Bratislava

Za rok 2009 dosiahol podnik kladný hospodársky výsledok vo výške 37 034 tis. €, čo oproti predchádzajúcemu obdobiu predstavuje zvýšenie o takmer 39 %. 

V roku 2009 dosiahol podnik výnosy vo výške 131 384 tis. €. Najvýznamnejšou činnosťou podniku z pohľadu objemu získaných tržieb sú tržby súvisiace s výrobou elektriny na vodných elektrárňach VD Gabčíkovo. 

Na dosiahnutie výnosov boli vynaložené náklady celkom vo výške 94 350 tis. €, ktoré v porovnaní s minulým rokom poklesli o 24,13 %. Ťažiskovými nákladmi podniku sú náklady vynaložené na obstaranie elektriny, na služby a odpisy majetku. Náklady z hospodárskej činnosti v roku 2009 predstavovali 76 237 tis. €. Finančné náklady boli čerpané vo výške 12 231 tis. €. 

· Vodárenské akciové spoločnosti

Infraštruktúrny majetok verejných vodovodov a verejných kanalizácií prevádzkovalo 17 vodárenských akciových spoločností a ďalšie subjekty, ktoré poskytli informácie spracovateľovi Správy o vodnom hospodárstve v SR v roku 2009 v užšom rozsahu. Do prehľadu stavu ukazovateľov boli zahrnuté všetky subjekty. 

Oproti roku 2008 v jednotlivých vodárenských spoločnostiach vzrástli výnosy z predaja vlastných výrobkov a služieb o 5 344 tis. €, t. j. na 404 003 tis. €. Hospodársky výsledok po zdanení zaznamenal oproti roku 2008 pokles na zápornú hodnotu -7 184 tis. €.

Náklady vodárenských spoločností tiež vzrástli na 418 811 tis. €, čo je            o 23 538 tis. € viac než v roku 2008. V roku 2009 hmotné a nehmotné investície dosahovali sumu 294 656 tis. €, z čoho vlastné zdroje predstavovali 138 499 tis. €.

Vodárenské spoločnosti v roku 2009 vyrobili 304 605,5 tis.m3 vody vo vlastných zariadeniach. Voda fakturovaná pitná tvorila z tohto objemu 206 694 tis. m3. Rozdiel medzi vodou vyrobenou a vodou fakturovanou je 87 315 tis. €, čo poukazuje na pomerne značné straty pitnej vody.

V roku 2009 vzrástli pohľadávky po lehote splatnosti, čo oproti roku 2008 znamená nárast o 3 523 tis. €. Záväzky po lehote splatnosti sa oproti minulému roku rovnako zvýšili o čiastku 17 173 tis. €.

Pracovné sily, mzdy

Ročný priemerný evidenčný počet zamestnancov prepočítaný v štátnych podnikoch VH a vodárenských akciových spoločnostiach k 31. 12. 2009 bol 11 994. Oproti roku 2008 stav predstavuje zvýšenie o 584 zamestnancov. Na zvýšení počtu zamestnancov vo VH sa podieľali vodárenské spoločnosti v počte 648 zamestnancov. V prípade ostatných podnikov sa zaznamenal pokles, a to SVP, š. p. v počte 45 zamestnancov a ostatné subjekty v počte 19 zamestnancov.

Priemerná mzda vo VH vzrástla oproti roku 2008 o 223 € čo je o cca 28,66 %. Produktivita práce z výnosov vo VH sa znížila o 8,62 %.

Ceny
Úrad pre reguláciu sieťových odvetví (ÚRSO) v roku 2009 vykonával cenovú reguláciu podľa zákona č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov a v súlade s regulačnou politikou schválenou Radou pre reguláciu na obdobie rokov 2009 až 2011.

Cenovú reguláciu v oblasti výroby, distribúcie a dodávky pitnej vody verejným vodovodom a odvedenia a čistenia odpadovej vody verejnou kanalizáciou úrad v roku 2009 vykonával priamym určením maximálnej ceny a určením spôsobu výpočtu maximálnej ceny. Spôsob výpočtu maximálnej ceny zohľadňuje oprávnené náklady a úradom určenú výšku primeraného zisku, ktoré boli zohľadnené v cene schválenej alebo určenej úradom na predchádzajúci rok.

Ceny za výrobu, distribúciu a dodávku pitnej vody verejným vodovodom v roku 2009 vzrástli oproti roku 2008 v priemere o 3,8 %. Tieto ceny bez DPH sa v roku 2009 pohybovali v rozpätí od 0,6566 €/m3  (19,78 Sk/m3) v Trnavskej VS po     1,1485 €/m3 (34,60 Sk/m3) vo Východoslovenskej VS. Tieto rozdiely vznikajú najmä v dôsledku regionálnych odlišností vo vzťahu k dostupnosti kvalitatívne vyhovujúcich vodárenských zdrojov s dostatočnou kapacitou, resp. výdatnosťou, rozvojom infraštruktúry,  hustotou odberných miest a pod. Rovnakú cenu za výrobu a dodávku pitnej vody verejným vodovodom ako v roku 2008 uplatňovalo 9 vodárenských spoločností, a to Trnavská VS, Západoslovenská VS, Trenčianska VS, Považská VS, Severoslovenské V a K, Turčianska VS, VS Ružomberok, V a K mesta Komárno a Oravská VS, ktorá uplatňuje rovnakú cenu dokonca už od roku 2007.

Ceny za odvedenie a čistenie odpadovej vody verejnou kanalizáciou v roku 2009 vzrástli oproti roku 2008 o 6,1 %, a to najmä z dôvodu uplatnenia investičného faktora vo výpočte ceny za odvedenie a čistenie odpadovej vody, ktorého cieľom je podpora rozvoja verejných kanalizácií a čistiarní odpadových vôd, resp. podpora plnenia záväzkov SR voči EÚ.

V roku 2009 sa ceny za odvedenie a čistenie odpadovej vody verejnou kanalizáciou pohybovali od 0,7103 €/m3 (20,00 Sk/m3) vo Východoslovenskej VS do 0,8889 €/m3 (26,78 Sk/m3) v Oravskej VS.

Na rozvoj vodohospodárskej infraštruktúry sa v ostatných rokoch vynakladajú značné finančné prostriedky tak z  fondov EÚ, ako aj z vlastných zdrojov vodárenských spoločností a obcí. Dôsledkom tejto investičnej činnosti je rast prevádzkových nákladov, avšak pozitívny efekt z budovania nových vodohospodárskych zariadení, ktorým by malo byť zvyšovanie, prípadne stabilizácia odberov pitnej vody ale predovšetkým zvyšovanie množstva odvádzanej a čistenej vody, nebol na trhu doposiaľ zaznamenaný. Neustále pokračuje trend poklesu množstva dodanej pitnej vody verejným vodovodom a odvedenej odpadovej vody verejnou kanalizáciou. Príčinou tohto nepriaznivého stavu je, okrem iných faktorov, aj skutočnosť, že sa síce budujú nové vodovodné, resp. kanalizačné siete, ale absentuje budovanie prípojok konečným odberateľom pitnej vody, resp. producentom odpadových vôd. Na elimináciu tohto stavu bolo prijaté regulačné opatrenie, ktoré regulované subjekty núti k vyššiemu využívaniu vybudovaných kapacít vodohospodárskych zariadení (prevádzkové náklady rozpočítavať pri novovybudovaných vodohospodárskych zariadeniach najmenej na 70 % ich projektovanej kapacity). 

Ceny za výrobu a dodávku pitnej vody verejným vodovodom a za odvedenie a čistenie odpadovej vody verejnou kanalizáciou spolu vzrástli v roku 2009 v priemere o 4,8 % v porovnaní s rokom 2008. Maximálne vodné a stočné spolu sa pohybovalo v rozpätí od 1,4768 €/m3 (44,49 Sk/m3) do 1,8589 €/m3 (56,00 Sk/m3) bez DPH.

Platby domácností za vodu sa nezvyšujú priamoúmerne s cenami, keďže spotreba vody v domácnostiach neustále medziročne klesá cca o 2 %. Najmenej zaplatia domácnosti v oblasti mesta Komárna a najviac domácnosti vo Východoslovenskom regióne.

Dane

V roku 2009 bol oproti predchádzajúcemu roku zaznamenaný pokles dane z nehnuteľností, cestnej dane aj dane z pridanej hodnoty.

Úvery

Bankové úvery a výpomoci sa zvýšili oproti roku 2008 o 22 446 tis. €. Z toho dlhodobé bankové úvery predstavujú 110 831 tis. € a oproti roku 2008 sa zvýšili o 15 310 tis. €. Bežné bankové úvery predstavujú 29 683 tis. €. Oproti roku 2008 sa zvýšili o 5 655 tis. €.

Vývoj vybraných ukazovateľov VH vo vzťahu k národnému hospodárstvu

Objem výnosov VH v roku 2009 bol 634 884 tis. €. V relácii k hrubému domácemu produktu SR 63,3 mld. € to predstavuje 1,00 %. V roku 2009 nastal pokles výnosov VH oproti roku 2008 o 31 052 tis. €. 

Na výnosoch VH sa SVP, š. p., Žilina podieľal 15,67 %, t. j. 99 498 tis. €. Výnosy vodárenských spoločnosti tvorili 62,16 % t. j. viac než polovicu výnosov VH v objeme 394 625 tis. €. V ostatných vodohospodárskych podnikoch boli výnosy 140 761 tis. €, čo tvorí 22,17 % z celkových výnosov VH.

Výnosy vo VH ovplyvnili aj ostatné činnosti, ktoré jednotlivé štátne podniky a akciové spoločnosti vykonávali s cieľom dosiahnutia kladného hospodárskeho výsledku. Za celé VH bol v roku 2009 vykázaný zisk na hospodárskom výsledku, na ktorý mal najväčší vplyv priaznivý hospodársky výsledok VV, š. p., Bratislava. 
Dodávka povrchovej vody mala klesajúcu tendenciu, klesla o 34 mil. m3. Od roku 2005 sa uplatňovali platby za využitie sily vody na výrobu elektrickej energie v zmysle vodného zákona. Oproti roku 2008 sa pridaná hodnota zvýšila o 756 tis. €. 

Náklady VH na zabezpečenie jednotlivých činností boli v objeme  621 689 tis. €. Na týchto nákladoch sa SVP, š. p., Žilina podieľal 17,46 %. Náklady ostatných vodohospodárskych podnikov boli 17,64 % a zostávajúcich 64,9 % nákladov čerpali vodárenské spoločnosti.

Investičný rozvoj

Celkový objem investícii vo VH v roku 2009 predstavoval 0,348 mld. €. Prevažnú časť tvorili vlastné zdroje SVP, š. p., VV, š. p. a vodárenských spoločností, a to   0,161 mld. € a fondy EÚ v sume 0,127 mld. €.
Prehľad o zdrojoch financovania investičnej výstavby v rokoch 2008 a 2009       (v mil. €) poskytuje nasledovná tabuľka a graf.

	Zdroje financovania 
	SVP, š. p.
	VS 
	VV, š. p.
	Celkom VH

	
	2008
	2009
	2008
	2009
	2008
	2009
	2008
	2009

	ŠR
	10,35
	-
	-
	-
	-
	-
	10,35
	-

	Vlastné zdroje
	 8,80
	12,38
	123,49
	139,25
	15,34
	9,41
	147,63
	161,04

	Fondy EÚ
	12,45
	13,86
	131,08
	112,81
	-
	0,02
	143,53
	126,69

	Spolufinancovanie ŠR k fondom EÚ
	1,59
	1,75
	34,59
	27,72
	-
	0,02
	36,18
	29,49

	Úvery
	-
	-
	32,80
	30,63
	-
	-
	32,80
	30,63

	Iné
	0,03
	-
	0,54
	0,12
	-
	-
	0,57
	0,12

	SPOLU
	33,22
	27,99
	322,50 
	310,53
	15,34
	9,45
	371,06
	347,97

Záver

V správe, ktorá má informatívny charakter, sú analyzované a hodnotené hospodárske výsledky a celkový stav VH na Slovensku v roku 2009 v kontexte s vývojom a stavom základných makroekonomických ukazovateľov hospodárstva SR, ako aj implementácie smerníc EÚ v oblasti VH v roku 2009. 

Ani v roku 2009 neboli požiadavky VH na štátny rozpočet akceptované v plnej výške. Pridelené objemy finančných prostriedkov neboli postačujúce najmä v oblasti zásobovania obyvateľstva pitnou vodou, odvádzania a čistenia odpadových vôd, na realizáciu protipovodňových opatrení, ale aj na plnenie ďalších úloh VH.

